Notum sit omnibus tam presentibus quam futuris, quod anno ab incarnatione Domini Mº Cº XXXº, juraverunt homines de Karitate domno Petro, abbati Cluniacensi, in civitate Nivernis, in presentia domni comitis Willelmi et domni Hugonis, episcopi Altisiodorensis, et domni Fromondi, episcopi Nivernensis, et decani et cantoris ejusdem ecclesie, et domni Atonis, Trecensis episcopi, et Manasse, archidiaconi [ejus et Teobaldi archidiaconi] Senonensis, et domni Gervasii abbatis Sancti Germani, hoc inquam juraverunt, quod ab illa die inantea, domnum Petrum abbatem Cluniacensem, vel successores ejus abbates Cluniacenses, vel monachos Cluniacenses, tam presentes quam futuros, non assilirent, nec percuterent, nec occiderent, nec res eorum per violentiam tollerent, nec dampnum aliquod eis abbatibus, vel monachis, vel famulis, vel sociis eorum, aut missis eorum, vel aliquibus rebus ipsorum contra voluntatem ipsorum inferrent, ipsique eidem hec supradicta non facerent supradictis personis, nec vir, nec femina, consilio vel auxilio, seu consensu ipsorum vel potentia. Quod si quis homo vel femina supradicta dampna moliretur inferre abbati Cluniacensi aut monachis Cluniacensibus vel hominibus, aut rebus ipsorum, ut dictum est, et prescirent, fideliter eis denunciarent et eos adjuvarent fideliter et sine fraude, et deinceps perpetuo in suprascripta fidelitate fideliter perseverabunt, neque rebelles eis erunt. Hoc sacramentum juraverunt primi super sanctas reliquias, quidam qui vocabatur Paganus Cornutus, et Hugo, prepositus de Karitate, et cetera multitudo ad similitudinem illorum. Testes Siguinus de Tornella et Reinaldus Helie et alii quamplurimi monachi, clerici, laici. Kartam istam fieri jusserunt supradicti pontifices, et sigillis suis muniri preceperunt. (Au bas et à doubles lacs de soye verte pendent les sceaux des évêques d’Auxerre, de Nevers et de Troyes.)